정조 13년 · 목
北伯畢賑別單來到故也○敎曰繡衣聞有實病來到城外已久云別單使之先爲入之入侍時同爲稟處○咸鏡監司李秉模狀啓以爲內帑錢木椒作穀其他各樣留補賑資條作穀空名帖價作穀査得各穀營邑驛鎭堡自備各穀營賑驛賑各穀富民願納各穀交濟散在條三衙門及私賑中劃來各穀都合六萬一千六百石十二斗五升零作米二萬七千七百五十四石十二斗五升零內一萬三千五百十石二斗七升南關飢民分賑下一萬二千四百五十三石六斗五升零北關飢民分賑下不用他穀只以各樣補賑穀取用賑餘諸般穀折米合九千九百七十石二斗一升零還會錄于各該本衙門而各邑穀簿多寡不同故請得賑穀中耗條不足邑就其元數隨所入取用從折米勘簿御史所請南關穀二萬石初不取用以元還分俵各邑依例入錄于本衙門空名帖未及發賣四十四張監封上送官船稅錢七百兩分俵南北關貿鹽救急餘在一百六十兩還錄賑恤庫各邑賑民口數依定式成册上送各邑驛鎭堡自備富民願納稍實戶私自救急穀數依例具別單登聞安邊府元巡飢民二萬四千六百六十口別巡飢口一千口合折米七百九十三石一斗九升零德源府元巡飢民一萬一千二百四十口別巡飢民三百四十二口合折米三百八十石二斗二升零文川郡元巡飢民一萬四千九百三十口別巡飢民七百八十四口咸興牧場飢民一千二百七十四口合折米四百八十六石二斗六升高原郡元巡飢民二萬九百四十六口別巡飢民一千二十八口合折米一百六十七石五升零永興府元巡飢民六萬七千八百七十四口別巡飢民一千九百三十口合折米二千二十二石十二斗六升零定平縣元巡飢民二萬五千二百十四口別巡飢民五百六十口高山驛卒八千五百八十口合折米九百三十六石十一斗一升零咸興府元巡飢民三萬八千八百八十七口別巡飢民八百口合折米一千二百七十三石七斗零洪原縣元巡飢民二萬四千七百二十二口別巡飢民一千四百八十一口合折米七百七十六石五斗二升零北靑府元巡飢民四萬七千七百四十六口別巡飢民一千三百十六口合折米一千一百七十五石十一斗七升零利城縣元巡飢民三萬六百二十九口別巡飢民九百八十八口居山驛卒四千五百五十一口合折米一千九十八石一斗五升零端川府元巡飢民八萬四千八十六口別巡飢民二千八百九十五口梨洞堡土卒五千五百六口雙靑堡土卒二千一百二十八口黃土岐堡土卒一千二百三十五口合折米三千三百二十三石四斗八升零以上元巡別巡飢民合三十九萬九百三十四口折米一萬二千四百五十三石六斗五升零北關各邑分賑飢口穀數見于御史狀啓○別單以爲道內設賑各邑守令畢賑後論列勤慢別單登聞自是定式隨所聞見敢此條列而守令中利城縣監朴光迪果有自備穀物而屬之還賑民白給連加關飭終不報來故不爲論列三甲長津等邑皆不設賑則與通一道設賑有間首褒一款不爲擧論察訪邊將旣無臨民之責且無特異之績故幷不論列而殘驛鎭堡之捐廩自備富民實戶之願納私賑俱極嘉尙幷令該廳稟處願納中五十石以下則依定式自臣營或差相當之任或減烟戶之役以爲激勸之地矣安邊前府使朴宗來寬裕爲治吏民相安本邑雖不賙濟可保無虞持以隣邑之皆賑不得不設而務從精約不以爪熟少忽邑事自備田米七十三石零德源府使趙▣性本質直事不修餙賑政擧行終始恪勤其他願治之誠亦足可尙自備各穀一百七十三石零文川郡守李師曾廉白著聞撫字勞心以民較穀雖或欠於撙節觀過知仁純是出於誠慤而病忽沈淹民皆嗟惜自備各穀五十七石零高原郡守柳相燁做事詳敏隨處綜密分賑自成節度排還亦有斟量自備各穀二百十四石零永興府使任屹氣猶不衰治欲無苟流民不絕極力安集得免顚連自備各穀六百六十九石零定平府使李禹昌莅官旣久如治家事飢口則另行査拔還戶則必令盡付東作方殷之前則巡巡節穀農務旣作之後則次次加式始之怨者終而譽前之艱者後而裕自備耳麥三百八石零咸興判官兪漢敦治不沽衒綽有規度飢口極簡而無冤漏之怨倉儲俱實而思共濟之義境內賑糶之資北運追劃之穀左右應接咸得其宜自備各穀三百五十四石零洪原縣監洪允復還賑之資預先磨鍊他邑則率多臨急請移而本邑則不煩一包轉輸賑穀有餘還食自裕自俑各穀一千五石北靑府使柳知養治以導俗爲先政以感民爲務至於賑糶之政尤以實心做去窮村僻社跡無不遍恤窮問疾日惟不及自俑稷二百六十七石零端川府使李汝節簿書親執而吏奸頗戢賑糶精實而民譽大播抄飢太博用穀太多罔念難繼之憂是爲未安而自備之多最於一路自備各穀一千八百六十九石零吉州牧使李殷福性近柔善而不至鮮弛政有得失而不欲矯飾還賑則逐倉監分而穀能精實路稅則革謬蠲濫而商不阻滯明川府使沈能翼初當賑事恐負分憂巡倉監分而不憚險遠間旬別賙而亦爲詳審誠意所到終底奠安鏡城判官趙雲紀還穀之麤劣比他尤甚民勢之遑汲至夏轉劇而不自掩覆每思惕勵且賴任使之得人竟致賑政之告完富寧府使李光燮外柔內剛志堅守確昨冬精糴之怨至今載路而今春開賑之資竟自食效邑民貧富無不默識飢口存拔莫能容奸吏鄕縮頭威猛播聞茂山前府使柳心源四載居官一味小心營賑分糶雖無赫赫之譽計口量穀可見孜孜之誠會寧府使李潤慶務在廣濟出自誠心別設賙救之所以恤賑外流氓多備藥餌之具以治境內病民鍾城前府使安廷玹本之謹約兼以綜察抄口也抄戶也分等也分式也各有條理絕不紊錯吏莫售奸民蒙實惠穩城前府使鄭潤弼心非不勤而事或昧方還穀則自來稍實雖多賴活賑政則任人太偏或生奸僞浦弊莫察民言頗騰纔已貶遞慶源前府使洪聖淵急於矯俗事多信心賑糶非不殫力怨謗每多情外而不撓不沮可期殫壓慶興前前府使徐㬦經紀賑政皆成頭緖雖當遞歸少無放忽前府使曺允大出自恩補思欲淬勵不憚求蒭而必以裕食爲期不卑遐俗而頗以牑迷爲務資望所及邊徼有恃居山前察訪安宅仁自俑各穀一百一石零梨洞萬戶李重植自備各穀二百三十九石零雙靑前權管吳性寬自備各穀二百九十一石黃土歧權管金貴泰自備各穀一百三十九石零安邊府嘉善崔廷斗願納各穀一百十一石零嘉善李海龍願納各穀一百一石嘉善姜蓋進願納稷二百五十石折衝李昌輝願納各穀一百六石零折衝安相文願納各穀一百十石閑良郭世明願納各穀一百二石德源府折衝李昌根願納各穀一百三十石出身金弘澹私賑稷八十石錢文八十兩閑良金得龍私賑太三十石稷二十石錢文一百三十兩高原郡折衝公弼翰願納耳麥一百五十石閑良鄭道恒願納各穀一百石嘉善趙寅建私賑各穀一百一石永興府嘉善洪準河願納各穀二百石申永得願納各穀五十五石折衝陳泰恒願納耳麥一百石出身權宗衡願納耳麥二百石閑良李正實願納耳麥二百石金昌文願納耳麥一百石金宗鐸願納各穀一百石金武鎭願納耳麥一百石定平縣折衝金益烈願納各穀一百十三石金泰顯願納耳麥一百石閑良公周翰願納各穀一百十石咸興府嘉善洪大夏願納各穀三百石折衝金聖龜願納各穀一百三石金命澤願納各穀一百三石李鳳鳴願納各穀一百石權大興願納各穀五十石閑良金錫夢願納稷一百石尹宗德願納各穀一百十石洪萬重願納各穀五十石嘉善李潤漢私賑牟二百石折衝元漢星私賑唐米六十石閑良崔興貴私賑白米四十石牟六十七石豆二石錢文四百兩洪原縣嘉善金鼎大願納錢文一千兩北靑府前五衛將金尙輝願納錢文五百兩折衝金甫載願納錢文一千兩折衝李宗曄願納錢文一千兩利城縣出身梁就海願納錢文一百五十兩各穀一千七十石端川府折衝金處行願納耳麥二百石北關邑驛鎭堡自備及願納私賑人穀數見於御史別單○御史鄭大容別單以爲北關賑事臣旣陵續登聞而各邑守令之賑政與治績據實條論鎭堡賙救之有實心實惠者富民願納之過五十石以上者次第列錄親禆之論啓請賞跡近牽私不敢援例而至若北路人之任使旣久勤勞最著者附陳末端請竝令該曹稟處吉州牧使李殷福人固老熟治又鍊達抄飢之始失太濫雖緣邑俗之襲謬漏籍之終多査實克致賑濟之均哺自備各穀二百四十五石明川府使沈能翼安詳做治殫竭自效民勢之緩急穀品之精麤參量較絜接濟得宜自備各穀二百十四石零鏡城判官趙雲紀痛禁海物之料販漁戶蒙利除置麥還之蟊傷飢民多賴自備各穀一百二十三石零富寧府使李光變始到本邑錄置民產之貧富及當歲歉參量飢勢之緩急催科分等之除已多得力於此不惟賑濟之方最得精約可見剸理之才合試盤錯自備各穀四百八十三石零茂山前府使柳心源本邑雖曰稍實與富寧接界四社通同尤甚故境內及他邑飢民一體撫摩悉心接濟不煩公穀自備私賑各穀一千二百八十八石零夏秋還穀參量貧富分數徵督幾準當捧之數移補他邑之賑貸者各穀爲二萬五千二百石零至於土產之貂鼠蔘茸三載爪熟一視土芥獵戶之應稅未或點退田總之紊亂逐庫改量民息白徵之怨公無漏結之患廉白之操修擧之效俱極嘉尙會寧府使李潤慶恪勤由於天性淸白繼于家聲遠人多稱厚德隣氓亦云活佛抄飢則雖或濫而毋漏催科則與其苛而寧拙揆以救荒之格例未必十分稱停若論闔境之眞安可謂一方獨多自備各穀三百二十三石零鍾城前府使安廷玹練達治規雖緣習於吏役恬雅本色實多濟以文識本邑雖曰之次民情一是遑汲撫摩彈壓各隨其便節者周恤兩得其宜自備各穀一百九十九石零穩城前府使鄭潤弼境內素多貧戶被歉亦是尤甚還賑排比最得稱停自備各穀六百六十五石零江口通船時以差員往來檢飭亦著勤勞慶源前府使洪聖淵本邑之無善治已多年所百爲頹墮而時府使莅任之初査發倉儲之逋欠鋤治吏鄕之奸搰始雖疑怒朋興殆若渙散之勢末乃恩威竝著可期振刷之效以言乎賑政則抄飢不濫分等亦精自備各穀二百四十五石零慶興前前府使徐㬦節省殘俸都歸救急之需歷巡坊曲每察濱危之類闔境懷惠至今稱譽自備各穀二百四十石零慶興前府使曺允大莅任於還賑就緖之後穀物雖已分排麥嶺尙多遑汲而撫摩克勤接濟有終輸城前察訪宋應昌曾任本驛時備置各穀七十六石以補站卒救急之需輸城察訪鄭汝淵撫卒改駒可幸無疵自備各穀三百三石零城津僉使李翼純誠勤俱到終始無替自備各穀五十八石零高嶺僉使姜膺煥鳩聚廩餘官門守直與烽把撥卒定式給料鎭卒之飢甚者排日救急前後救急與給料田米八十四石零訓戎僉使崔孝達奉職惟謹濟荒以誠鎭卒之入於賑案者每於巡間設粥分饋兼以穀物救急而救急穀數過於謙謹終不報來後春村落多在相望之地水淺水合之時邊情每多疏虞而詷察旣勤戢束頗嚴自無惹鬧之患魚游澗前僉使金聲大以茂山之人甲辰年設賑時納穀三百餘石及到殘鎭撫摩克勤稱譽頗多又辦備耳麥三百石分半輸納于茂山鏡城等邑以補賑資阿山萬戶徐慶殷本鎭所在全一社飢民與鎭卒通同賙恤以京貿紙束多辦穀物而此猶不足則斥賣隨行寑具幷與鹽醬藿而優數拮据定式分給俱免顚連之患江口通船時騎船督運效勞亦多自備各穀二百九十五石零西北僉使趙齊峻鎭民之遑汲無勝於城津而經紀穀物二百四十四石定式救急僉使間作領船之行空鎭踰月而其家屬炊飯作羹親自分饋亦如僉使在鎭時例其誠心恤民至使家人效則者實爲可尙乶下前僉使姜道瑊鎭屬之所責出一切革罷將校之除番米皆許半減自備各穀一百九十五石抄其尤甚隨時救急家在隣邑而殘廩所餘不歸私用接濟飢民誠極嘉尙黃拓坡權管尹聖說秋歉以後朝夕所食不過一盂粥稍存贏餘每朔六次設粥土卒之男女老少通同分饋權管以鏡城人素稱貧寒又値歉荒而斗升之穀不及家累濟活一念專在飢民自備各穀一百六十六石永達萬戶尹宗鐸以鏡城之人措辦各穀一百十五石零又自渠家輸致鹽醬藿所管土卒排巡救急美錢僉使李時得到鎭在設賑之後而鳩聚各穀七十六石抄救土卒之最急者梁永萬洞權管朴信規以年淺之人到至殘之堡能辦各穀五十石貧殘土卒隨急隨救京居折衝韓再裕甲辰之賑其父納穀一千石於鏡城而再裕昨冬令春兩次下來以各穀二千五百六十七石分納於鏡城富寧茂山會寧鍾城等邑以補賑資且於所住諸處私施穀布莫不稱頌咸興前五衛將李基福甲辰年設賑時納穀千石又於昨秋各穀二千五百石分納於鏡城北靑咸興等邑以補賑資吉州前巡將姜益老丁酉之賑納穀三百石甲辰之賑其子納穀一千石又於今年益老辦納各穀一千石以補賑資會寧折衝朴昌國以本邑座首辦納各穀三百二十三石以補賑資閑良吳鵬培辦納各穀三百七十三石以補賑資出身許鍰以別付料軍官各穀三百七十石納官補賑鏡城折衝金億鍊以商旅往留茂山辦備耳麥二百五十二石納官補賑京居閑良張漢維來寓慶源以各穀二百五十石納官補賑慶源閑良蔡天源以本邑都賑監以各穀二百三十石納官補賑京居折衝朴師詠因事來留鍾城以各穀二百十石納官補賑京居折衝金道新以明川邸人來到本邑以各穀二百石納官補賑又以小米數十石抄其邑社之可矜者助糧饋飯端川出身李長煒卽故兵使行儉之子而蹔寓吉州辦穀二百石納官補賑咸興閑良朴師曄爲轉賑來到茂山辦穀二百石納官補賑開城府折衝葛時洪以商賈之人來留茂山以各穀一百二十石納官補賑茂山閑良金仁興耳麥一百二十石納官補賑明川出身崔在賢以別付料軍官各穀一百十石納官補賑京居折衝田夏潤有事入北目見歉荒納穀一百八石於永興明川等邑富寧閑良金祥鯉張世邦等各以一百五石穀物納官補賑鏡城折衝金兌采以賑恤別將各社飢民專管救急浮黃之三千餘口幸皆回蘇願納各穀一百五石前僉使申聖模閑良玄檝各以穀物一百石納官補賑出身金重郁李師淹柳進等因事生茂山目見流民之多聚措辦穀物各以一百石零納官補賑富寧折衝崔處河廉極泰吉州閑良姜再昌等各以耳麥一百石納官補賑鏡城閑良金鳳賢以各穀六十四石納官補賑吉州閑良都啓衫素有孝友姻睦之行及値歉荒辦穀二百石九耋祖母望八父母必以甘旨日供無減豐歲兄第姊妹皆以每日二升計口分給遠近姻戚六十五口每日亦以一升糧分給此雖與納官補賑有異邑報民狀據實稱讚鍾城折衝金兌慶實行表著鄕里稱譽城堞軍器之修補亦嘗效勞於官事穩城折衝崔夢禎昨年分等之精詳蓋多此人之贊助咸興出身金衆鎭以巡營廉問屢次往來於北關熟諳物情故臣於入北之後分遣各邑遍察坊曲䧏冬積雪逐日奔走開春以後兼監分賑僻社窮村之阻飢濱危者多賴其及時賙恤而以至守令之能否任掌之勤慢亦皆有採探之效兌慶則自夏初出送鏡城津頭候望運穀卸下之際分俵之數皆令終始照管而預整船隻平均斛量各邑免遲待之患梢工無濫捧之怨夢禎則江口通船時沿江上下早夜督運監色沙格無逗遛偸竊之弊衆鎭則歲後往飭南關船運夏初更審北邑民勢前後勤勞俱足可尙又別單以爲北關處在遐荒邑務邊政之因循抛置轉成痼弊臣十朔在北耳目漸熟採之民情詢于邑宰撮其最便宜易分曉者謹此條陳乞令廟堂商確稟處至於孝烈褒揚乃是聖朝樹風敎之大政也況此遐俗或有卓行尤合登聞故取一邑一鄕中表著者附陳末端亦令該曹稟處一北關交濟穀之二留一分卽自甲辰定式穀品皆精實斛量無欠縮方春賑貸收效實多若以今年之南運穀與茂山鍾城移轉穀都屬於各其邑久置條則每年留庫當爲四萬二千五百六十石零通計元久置留庫則爲八萬二千二百四十石零來頭水旱之備庶無移粟之患矣民情或以爲間二年分糶穀多腐傷故中間還作半留者爲七萬餘包而値此年歉穀貴倉儲易竭之時始言不便者已多追悔矣且此穀以久置之故不乾淨則不捧數年之間決無陳腐不堪食之理雖或遜於新穀顧不愈於無麪不托乎至於交濟倉之必置海津專爲將來船運之便而各邑海津距峽野或過三數百里使此民受彼穀則往來當費六七日疲於遠輸失其農時固已可念若以近海之民專受此穀則穀多民少將無以如數盡分故分留之限從以差退或至於四五年一分而陳腐之患必由於此今若量宜分置於峽野各倉而別作一庫不犯他穀一從節目施行則民情庶可稱便雖當出浦之役此不過一時轉輸則其視遂年勞苦不啻較然一各邑還穀有非宜土之種而以代捧之不得擅便仍存本邑每當輸糴輒換於他境此誠還民之痼弊也昨秋以民勢之萬不獲已各穀只準折米數代捧者居多今若因其代捧參量其宜土不宜土而釐正穀簿則來頭斂散省弊不少至於南運穀中租大米兩色俱非深比土產必以他正穀代捧而牟麥易於腐傷終不如粟太稷之耐久久置條之牟麥最多處亦以相當穀分數換色事合便宜一關北馬兵合六千餘名而戰馬與軍裝服色皆令自備比諸他軍役蓋多偏苦矣有力者百計圖免無勢者苟然充數及當操鍊之時則隨身諸具艱辛借貰愁怨轉深流亡相續去壬寅年因備局關創設都試而優等一人賜直赴之次二人竝陞差相當軍任俾作拔身之階今則好身手有才藝者以健馬鮮裝往往樂赴隨關代定不至甚難而但都試以每年十月合設於行營行營之於南四邑稍遠處往返爲千餘里近不下數百里時値風雪種種有顚仆之患故軍情以是爲難在前親騎衛都試亦合設於行營只取優等一人而以程途之不均中年以來分試於行本營各邑親騎衛南就本營壯就行營優等各一人及沒技者竝許直赴今馬兵之諸般應役一如親騎衛而獨於試取有此差等則亦不無抑菀之歎矣自今以後兵馬都試分屬於親騎衛都試末端各取優等沒技竝依親騎衛例施行則健兒有激勸之效寒程無狼狽之慮一南關初無大船行用只是桶艇一隻容載多不過二三十石故判書朴文秀爲本道伯時營置大船容載以三四百石爲限還朝後筵稟定式新造二十三隻添造十隻合三十三隻分授於南關各邑名曰官船每船各定船主一人格軍十五名使之商販爲業而格軍一名歲捧一兩錢爲五年一改槊十年一新造之費每當運穀專靠此船公私需用大有利益厥後大船之制漸播其最大者容載或至千餘石少不下三數百石今年累萬包穀以各邑私船於嶺於北責應而有餘如干官船之有無不甚關緊而近自數十年以來木物價騰新造改槊元定之價太半不足故官船轉轉體小殆無百餘石容載且格軍之役人皆厭避故船主每多雇立一兩歲納亦使自當在在稱冤當初設施亶出救時之策到今仍置反爲貽弊之端竝姑革罷恐合通變之宜一穩城莎草島牧場水草不足冬寒最沍每年牧馬之故失少不下三十餘匹若從實枚報則罪歸官長故頉報太僕不過七八匹其餘使貧殘牧卒擔當充數甚至有賣身鬻子之境民情之愁怨可以想知當初節目則看養牧子鍾城慶源穩城各十名慶興七名合三十七名定置使役喂草蓋覆等節亦令合力措備厥後鍾城以營下邑許頉慶源以市邑許頉只使穩興如干牧卒專當此役逃散相續馬政漸疏牧場非久將空今若方便移場於水草可牧之地則固好矣不然則依前節目四邑牧卒通同看守庶免偏苦之恨一會寧慶源開市時大國人畜出來皆有限數而通官家丁獨無定額己卯定例亦云通官一行濫數者姑且依例供饋當年開市時通官家丁爲七十五名則較諸當初定式十三名已是屢倍而厥後二十餘年家丁之出來者多不過七八十名小或爲三四十名故市邑連得依例無弊經過自癸卯以後始踰百名逐年增加昨冬則爲一百六十三名比己卯不啻加倍而一家丁之持來馬匹多則十餘少亦三四馬數之多於己卯又不知爲幾倍矣來頭轉轉倍加則不但市邑供億實爲難支之患人額旣繁交易漸廣則彼我應接不無惹鬧生梗之慮及時變通通官跟役竝加裁定恐合事宜一差需創設時穀木數皆不敷故物種之定價只擧其最難而如可自邑措備者竝姑仍置今至三十餘年物產漸貴價本益騰實無按例遵行之道矣支差時民間所納有廉價而勒買者有無價而收斂者有臨時而借用者所謂借用如沙器馬槽之類毀敗殆盡推還無幾至於廉價無價者則所納初不堅牢今年責應不能支明年用故逐年改備費日益廣民日益困此弊會寧爲最鍾城穩城次之慶源則雖於丙申多所釐正而尙有未盡條件蓋當初支差節目之務從精約者姑待差需之稍裕故各項磨鍊多用於元會穀中今則差需之穀木生耗取殖其數寔繁節目中已定價與未定價者只可以差需塗抹而不必犯用於元會穀請令該道道臣商確于市邑守令量宜區處一以省公費一以紓民力一安邊幼學李綜顯子婦玄氏與其舅往于田間忽有惡虎犯其舅命在頃刻玄氏以左手扶舅右手搏虎乞以身代哀號之聲不絕於口如是者半晌虎乃棄而去之玄氏負而歸藥治得甦一北靑幼學李正相妻姜氏平日事夫備盡誠敬其夫疾劇晝夜號天願以自代問諸卜筮則或以爲代命則吉卽自縊於砧屋之下旣死而夫病乃瘳一茂山驛吏金德華妻姜召史其夫病死斂葬諸具盡心營辦虞卒纔畢赴水而死敎曰觀此繡衣別單吉州閑良都啓衫雖異於補賑如此孝與義豈料其在於遐陬可謂歎尙處値歉恤窮猶以爲難則豐歲之自兄弟以至遠近姻戚每日各有課給之糧云此等之人宜有拔例奬用道內僉使見窠令該曹擬入鍾城折衝金兌慶穩城折衝崔夢禎咸興出身金象鎭等效勞之外穀物去就與日前特資之諸校無異竝賞加事分付仍令政院下諭于道伯○賑恤堂上李在簡啓言今年北路守令邊將之殚誠賙賑雖是職分內事而道臣之一幷勿論恐欠激勸之義願納私賑人之出義自效宜有褒奬之道而至於北關則繡衣論列旣有區別令各該曹取考別單分等稟處賑餘穀區處請依道臣所請施行從之○吏曹啓言富寧府使李光燮茂山府使柳心源治績之卓異無甚優劣而柳心源自備穀比李光燮倍之柳心源加資李光燮施以璽書表裏之典洪原縣監洪允復端川府使李汝節幷準職除授會寧府使李潤慶鍾城前府使安廷玹明川府使沈能翼鏡城判官趙雲紀慶源前府使洪聖淵竝施以表裏之典文川郡守李師曾定平縣監李禹昌北靑府使柳知養幷施以熟馬賜給之典似合事宜其餘守令察訪政治旣無異績自備穀數亦多相等請幷置之允之敎曰茂山府使柳心源善治善賑加資固好未經相當右職限滿防禦使待窠除授富寧府使李光燮任怨之際治在其中陞敍調用洪原縣監洪允復端川府使李汝節準職俱無實汝節旣經外三品且不負特簡之意邊地見窠差送允復外職陞敍會寧府使李潤慶表裏賜給其餘四守令施以熟馬之典文川郡守李師曾曾聞治績近來貧風能知潔己之意豈不爽塏況廉白二字旣登於道啓予則曰宜有別般奬用特陞僉樞定平縣監李禹昌等馬帖賞典依施又啓言南北關願納私賑人京居折衝韓再裕定平前五衛將李基福利城出身梁就河吉州折衝姜益老竝依定式實職除授咸興折衝金爾載李宗曄竝施以加資之典洪原嘉善金鼎大會寧折衝朴昌國咸興嘉善洪大夏閑良崔興貴前五衛將金尙輝會寧幼學吳鵬培出身許鍰茂山折衝金億鍊慶源閑良張漢維蔡天源安邊嘉善姜益進鍾城折衝朴師詠茂山閑良朴師燁吉州出身李長煒明川折衝金道新端川折衝金處行永興出身權宗衡閑良李正實嘉善洪準河咸興嘉善李潤漢高原折衝公弼翰德源折衝李昌根出身金弘澹定平折衝金益烈安邊嘉善崔挺斗定平折衝金泰顯閑良公周翰咸興閑良尹宗德明川出身崔在賢安邊折衝安相文永興閑良金昌文明川折衝田夏潤德源閑良金得龍安邊折衝李昌輝鏡城折衝金兌彩咸興折衝金聖龜金命鐸安邊閑良郭世明鏡城前僉使申聖模幼學玄檝安邊嘉善李海龍茂山折衝葛時洪高原嘉善趙寅建富寧折衝崔處河廉極泰高原閑良鄭道恒永興折衝秦泰恒閑良金宗澤金武鎭咸興折衝李鳳鳴閑良金錫夢吉州閑良姜百昌茂山出身李師淹金重郁柳進茂山閑良金仁興竝依法典帖加成給似合事宜其中吳鵬培玄檝係是士人竝依例郞階帖成給富寧閑良金祥鯉張世邦鏡城幼學金鳳賢咸興折衝元漢星永興嘉善申永得咸興閑良洪萬重折衝權大興等令本邑烟戶雜役勿侵之意請分付道臣允之敎曰百石以上人賞加未滿百石者帖加而吳鵬培玄檝雖曰士人如願陞資依他例施行否則依年前金泗昌例捧承傳過千石以上前五衛將李基福等四人實職除授事依施若不送西有名無實基福則每年補賑極可嘉已經五衛將觀於甲辰別單可知班名道內見窠守令調用其餘三人依右例令兵曹五衛將加設今日政擬入○兵曹啓言魚游澗僉使金聲大施以邊將除授之典黃柘坡權管尹聖佐施以右職調用之典阿山萬戶徐慶殷雙靑前權管吳性寬西北僉使趙齊崚梨洞萬戶李重植幷施以熟馬賜給之典城津僉使李翼純乶下僉使姜道瑊黃土歧權管金貴泰永達萬戶尹宗鐸幷施以兒馬賜給之典恐合事宜高嶺僉使姜膺煥訓戎僉使崔孝達美錢僉使李時得梁永萬洞權管朴信觀自俑穀數未滿百石請幷置之敎曰前魚游澗僉使金聲大之兩次補賑之數至於此多其誠極嘉五衛將作窠擬入黃柘坡權管尹聖佐家貧鎭殘而銖累寸積能辦近二百包穀物其誠有加於聲大忠壯將作窠擬入阿山萬戶徐慶殷等八人馬帖固好而小鎭自備甚可嘉尙內下筒介各一部自卿曹下送道伯處使之分給至於高嶺僉使姜膺煥曾知其人之可用治績超出賑政精詳何拘自備石數之最小益知不衒之意此等之人政合收用相當窠陞品調用訓戎僉使崔孝達等三人置之事依施○敎曰西北僉使趙齊崚則草記回啓雖已循例下敎善賑餘事愛民之效至使家屬觀感者豈不貴乎況領運之勞又如此乎道內守令調用事承傳乶下前僉使姜道瑊治蹟卓異不可以已遞而置之加資令兵曹巡將啓下以示聳勸之意仍以此意下諭于道伯處仍命吉州牧使富寧府使內移